RO
C 349/132
Jurnalul Oficial al Uniunii Europene
29.9.2023
Măsurile de piață 3.21.
CESE consideră că este esențial ca restricțiile privind uneltele de fund să se reflecte automat în produsele importate din țări terțe, în special având în vedere că mii de tone de pește alb (de exemplu, polac de Alaska, cod, eglefin) provin din Rusia și China, beneficiind chiar de preferințe tarifare (ATQ).
Prin urmare, CESE solicită Comisiei să includă în planul de acțiune măsuri de piață pentru a asigura consecvența și coerența între politicile interne și externe, precum și condiții de concurență echitabile între operatorii din UE și cei din afara UE.
Finanțarea 3.22.
CESE regretă că planul de acțiune nu propune nicio măsură suplimentară de finanțare pentru tranziția verde sau energetică propusă de Comisia Europeană.
O astfel de inițiativă, care afectează atât de multe nave de pescuit de fund, trebuie să fie însoțită de stimulentele și mecanismele compensatorii necesare.
CESE solicită sprijin public pentru cercetare și inovare pentru a reduce contactul cu fundul mării, mai degrabă decât pentru schimbarea uneltelor de pescuit sau dezmembrarea navelor.
Aceasta din urmă ar necesita sume uriașe de bani care nu sunt disponibile în fondurile actuale, pe lângă impedimentele tehnice în calea schimbării metodelor de pescuit.
În plus, CESE solicită să se țină seama de caracterul sezonier și specific al sectorului pescuitului.
CESE solicită ca, pe lângă Fondul european pentru afaceri maritime, pescuit și acvacultură (FEAMPA), Fondul social european și Fondul european de dezvoltare regională să adopte programe axate pe pescuit, pentru a îmbunătăți direcționarea fondurilor către domeniile în care acestea sunt cel mai necesare.
În plus, solicită Comisiei Europene să elaboreze rapoarte de monitorizare, pentru a verifica dacă fondurile sunt executate și distribuite în mod corespunzător.
Capturi accidentale 3.23.
CESE este pe deplin de acord cu Comisia că trebuie reduse la minimum și, acolo unde este posibil, eliminate capturile accidentale de specii marine sensibile (cum ar fi delfinul comun din Golful Biscaya).
CESE își exprimă îngrijorarea cu privire la speciile vulnerabile deosebit de amenințate, cum ar fi unele specii de rechini, țestoase marine, mamifere marine (marsuinii baltici și focile-călugăr din Marea Mediterană) și păsări marine (furtunarul de Baleare).
CESE solicită statelor membre să ia măsuri naționale sau comune pentru a reduce la minimum capturile accidentale.
3.24.
În acest sens, CESE salută cele mai recente măsuri luate de unele state membre care au mobilizat observatori la bord și dispozitive acustice cu ultrasunete pentru a îndepărta delfinii.
În sfârșit, CESE solicită Comisiei și statelor membre să se asigure că închiderea zonelor de pescuit pentru protecția speciilor sensibile este echilibrată și să țină seama de impactul socioeconomic major pe care îl are asupra flotei.
3.25.
În ceea ce privește anghila europeană, CESE își exprimă îngrijorarea cu privire la starea sensibilă a speciei și reamintește măsurile radicale de îmbunătățire adoptate de Consiliu în decembrie 2022, care au dus la interdicția pe timp de șase luni a capturilor marine și la interzicerea totală a pescuitului recreativ.
În acest context, CESE reamintește că aceste măsuri vor avea un impact negativ major asupra pescuitului costier în întreaga Europă și, prin urmare, solicită o analiză a progreselor înregistrate în refacerea speciei înainte de adoptarea unor măsuri restrictive suplimentare.
Cu toate acestea, Comitetul consideră că este esențial să se abordeze toate efectele activităților, indiferent dacă sunt sau nu legate de pescuit, și să se pună mai bine în aplicare legislația relevantă, de exemplu, Directiva-cadru privind apa (20), Directiva privind habitatele și Directiva-cadru „Strategia pentru mediul marin”, pentru a îmbunătăți situația cât mai curând posibil, evitând introducerea de măsuri restrictive suplimentare.
Alți poluanți 3.26.
Se estimează că, din cauza războaielor din secolul trecut, numai în Marea Baltică se găsesc aproximativ 50 000 de tone de muniții chimice, 500 000 de tone de arme convenționale și 10 000 de epave pe fundul mării (21).
Acest pericol este exacerbat de agresiunea militară brutală a Rusiei împotriva Ucrainei.
Munițiile aruncate reprezintă o amenințare reală la adresa vieții umane și a mediului marin, punând în pericol nu numai pescuitul și navigația, ci și dezvoltarea altor sectoare ale economiei albastre.
CESE solicită Comisiei Europene și statelor membre să ia măsuri operaționale pentru curățarea fundului mării și măsuri legislative pentru a se asigura că apele nu sunt amenințate de aceste pericole.
CESE reamintește importanța Autorității Europene pentru Siguranța Alimentară și a programelor naționale ale statelor membre în temeiul Directivei-cadru „Strategia pentru mediul marin” pentru a proteja mediul marin ca sursă de aprovizionare cu alimente sigure și sănătoase pentru oameni.
(20) (21)
Directiva 2000/60/CE a Parlamentului European și a Consiliului din 23 octombrie 2000 de stabilire a unui cadru de politică comunitară în domeniul apei (JO L 327, 22.12.2000, p. 1).
Clearing chemical and conventional munitions from the sea (Euractiv) [Eliminarea substanțelor chimice și a munițiilor convenționale din mare (Euractiv)].